Threads (film fra 1984)

***Threads*** er en britisk drama- og katastrofefilm produsert av kringkastingskanalen BBC og første gang vist på BBC Two 23. september 1984. Filmen handler om en kjernefysisk krig og dens ettervirkninger i Storbritannia. Filmen har en dokumentarisk stil og er skrevet av Barry Hines og regissert av Mick Jackson. 

Filmen kom året etter den amerikanske tv-filmen *[[Dagen etter]]* som har samme tema.

## Handling
Premisset for *Threads* var å kalkulere effektene av en kjernefysisk krig i Storbritannia etter at en konflikt mellom USA og Sovjetunionen eskalerer og etterhvert involverer Storbritannia. Filmen spenner over 13 år og tar for seg to familier i byen Sheffield i Nord-England og hvilke katastrofale følger det kjernefysiske angrepet får for dem.

## Produksjon
I 1982 viste BBC Mick Jacksons dokumentarfilm *A Guide to Armageddon* under den nye programposten *Q.E.D.* Filmen viste hva som ville skje dersom en atombombe eksploderte over London. Filmen fikk mye oppmerksomhet. I 1965 hadde BBC produsert filmen *The War Game*, men visningen ble stoppet. BBC hevdet at grunnen var at opptakene var «for grusomme for kringkastingsmediet» og hvordan seernes reaksjoner ville være. I 2016 ble det avdekket at BBC hadde stoppet visningen på forespørsel fra Storbritannias regjering. Den positive mottakelsen av Jacksons dokumentarfilm førte til at han fikk anledning til å gå igang med å lage *Threads*. Jackson hentet inn Barry Hines (1939–2016) til å skrive manus. Jackson valgte å benytte relativt ukjente skuespillere i filmen istedenfor kjente og etablerte skuespillere fra såpeoperaen *[[Coronation Street]]* som det i utgangspunktet var planlagt. Byen Sheffield ble valgt på grunn av den korte avstanden til en NATO-flybase og et Royal Air Force-kommunikasjonssenter gjorde at sjansen for at byen ville bli truffet var stor. Kosmologen Carl Sagan og Nobelpris-vinneren Joseph Rotblat var blant konsulentene til denne produksjonen.

Jacksons *[[The War Game]]* ble endelig vist på BBC Two 31. juli 1985.

En «gjeninnspilling» av *Threads* – *Threads: Redux* ble utgitt i 2018 og er scene-for-scene gjeninnspilt av Live Cinema UK i dagens Sheffield og med nye skuespillere.

## I Norge
Filmen ble vist i NRK Fjernsynsteatret den 3. august 1985 under tittelen *Dommedag*. Etter filmen ble det sendt et eget samtaleprogram hvor professor dr. med Einar Kringlen uttalte seg om innholdet i filmen og hva som kunne bli resultatet av et tenkt atomangrep på Norge.

## Rolleliste
*Paul Vaughan … Fortelleren
*Karen Meagher … Ruth Beckett
*Reece Dinsdale … Jimmy Kemp
*David Brierley … Hr. Bill Kemp
* Rita May … Fru Rita Kemp
* Nicholas Lane … Michael Kemp
*Jane Hazlegrove … Alison Kemp
*Phil Rose … Doctor Talbot
* Henry Moxon … Hr. Beckett
* June Broughton … Fru Beckett
* Sylvia Stoker … Bestemor Beckett
* Harry Beety … Clive J. Sutton
* Ruth Holden … Marjorie Sutton
* Ashley Barker … Bob
* Michael O'Hagan … Ch Supt Hirst
* Phil Askham … Hr. Stothard
* Anna Seymour … Fru Stothard 
* Fiona Rook … Carol Stothard
* Steve Halliwell … Informasjonsoffiser
* Joe Holmes … Hr. Langley
* Victoria O'Keefe … Jane
*Lesley Judd … Nyhetsoppleser

## Priser
*Threads* ble nominert til syv BAFTA-priser og vant fire; Best Single Drama, Best Design, Best Film Cameraman og Best Film Editor.

## Filmer med samme tema
* *[[Dommedag (film)|Dommedag]]* eller *Krigsspelet* (*The War Game*) – Britisk TV-film fra 1965, regissert av Peter Watkins
* *[[Dagen etter]]* (*The Day After*) – Amerikansk TV-film fra 1983, regissert av Nicholas Meyer
* *[[Når bomben faller]]* (*When the Wind Blows*) – Britisk animasjonsfilm fra 1986, regissert av Jimmy Murakami

## Referanser


## Eksterne lenker
* 
* *[https://tv.nrk.no/program/FOLA04002284 Etter Dommedag]* – Samtaleprogram med Einar Kringlen i forbindelse med visningen av *Threads* hos NRK